Četvrta Francuska Republika
Četvrta Francuska Republika (francuski: Quatrième République) je naziv za republikansku vladu Francuske od 1946. do 1958. godine. Četvrta Republika je po mnogočemu bila revitalizacija ugasle Treće Republika, a patila je mahom od istih problema. Službeno je formirana 14. listopada 1946. usvajanjem novog ustava. 

Četvrta Republika je bila period velikog gospodarskog rasta za Francusku, kao i obnove društvenih institucija te industrije nakon Drugog svjetskog rata, a igrala je i važnu ulogu u poslijeratnom procesu europske integracije. Najvažnije reforme Četvrte Republike bile su upravo na socijalnom i ekonomskom planu. Već je 1946. godine vlada organizirala stabilan sustav socijalne zaštite koji je uveo osiguranje za nezaposlene, invalidske i starosne mirovine te opće zdravstveno osiguranje. 

Kako bi se spriječila egzekutivna nestabilnost koja je bila glavna odlika predratne Treće Republike, bilo je nekoliko pokušaja jačanja egzekutive koji su ipak propali tako da je Četvrta Republika u svojih dvanaest godina postojanja doživjela čak 21 promjenu vlade. Uz to, nijedna vlada se nije pokazala uspješnom u rješavanju gorućeg pitanja dekolonizacije. Nakon serije kriza, od kojih je najteža bio Alžirski puč iz 1958. godine, Četvrta Republika se urušila. Ratni pobjednik Charles de Gaulle vratio se iz mirovine kako bi predvodio prijelaznu vladu koja je dobila ovlasti da donese novi ustav. Četvrta Republika službeno je ukinuta nakon referenduma u studenom 1958. godine, kojim je formirana Peta Republika. 

 
Bivše države u Evropi
Hladni rat